b'\n_START_ARTICLE_\nCristian Munteanu\n_START_SECTION_\nBiografie\n_START_PARAGRAPH_\n\xc8\x98i-a \xc3\xaenceput cariera la Farul Constan\xc8\x9ba, pentru care a debutat \xc3\xaen Liga 1 la 22 noiembrie 1992, \xc3\xaentr-un meci cu O\xc8\x9belul Gala\xc8\x9bi._NEWLINE_\xc3\x8en 1997 a f\xc4\x83cut pasul spre Dinamo, dar nu a reu\xc8\x99it s\xc4\x83 se impun\xc4\x83 \xc3\xaen disputa pentru postul de titular cu Florin Prunea, fiind cedat apoi la FC Na\xc8\x9bional. Dup\xc4\x83 trei sezoane a semnat cu O\xc8\x9belul Gala\xc8\x9bi, evolu\xc8\x9biile de aici readuc\xc3\xa2ndu-l \xc3\xaen aten\xc8\x9bia echipei FC Dinamo Bucure\xc8\x99ti. Din nou concuren\xc8\x9ba puternic\xc4\x83 cu \xc8\x98tefan Preda, Gregory Delwarte \xc8\x99i Vladimir Gaev l-a \xc3\xaempins spre FC Na\xc8\x9bional, unde era dorit de Walter Zenga._NEWLINE_\xc3\x8en 2005 \xc8\x99i-a \xc3\xaencercat norocul \xc3\xaen str\xc4\x83in\xc4\x83tate, la echipa cipriot\xc4\x83 AEK Larnaca, dar dup\xc4\x83 doar jum\xc4\x83tate de sezon a revenit \xc3\xaen \xc8\x9bar\xc4\x83, semn\xc3\xa2nd a treia oar\xc4\x83 cu Dinamo._NEWLINE_Din 2006 s-a transferat din nou la FC Na\xc8\x9bional, al\xc4\x83turi de care a retrogradat din Liga \xc3\x8ent\xc3\xa2i. Aici a ocupat \xc8\x99i func\xc8\x9bia de manager, av\xc3\xa2nd ca obiectiv revenirea pe prima scen\xc4\x83._NEWLINE_\xc3\x8en 2008 revine \xc3\xaen Liga 1, dar nu cu Progresul ci la CS Otopeni, echip\xc4\x83 proasp\xc4\x83t promovat\xc4\x83 \xc3\xaen primul e\xc8\x99alon. Echipa din jude\xc8\x9bul Ilfov nu r\xc4\x83m\xc3\xa2ne dec\xc3\xa2t un an \xc3\xaen prima lig\xc4\x83, \xc8\x99i de\xc8\x99i avea un contract pe dou\xc4\x83 sezoane, Cristi Munteanu reziliaz\xc4\x83 \xc3\xaen\xc8\x9belegerea \xc8\x99i accept\xc4\x83 propunerea de a reveni la Dinamo unde este coleg cu v\xc4\x83rul s\xc4\x83u, George Curc\xc4\x83, pe care chiar Cristi l-a \xc3\xaendreptat spre fotbal \xc3\xaen copil\xc4\x83rie._NEWLINE_La Dinamo nu rezist\xc4\x83 \xc3\xaens\xc4\x83 dec\xc3\xa2t dou\xc4\x83 s\xc4\x83pt\xc4\x83m\xc3\xa2ni, juc\xc3\xa2nd rar \xc3\xaen meciurile de preg\xc4\x83tire, \xc8\x99i astfel a fost \xc3\xaemprumutat la nou-promovata Astra Ploie\xc8\x99ti, echip\xc4\x83 cu care a semnat un contract valabil p\xc3\xa2n\xc4\x83 \xc3\xaen vara anului 2010. La jum\xc4\x83tatea sezonului 2009-2010 a fost \xc3\xaens\xc4\x83 chemat \xc3\xaenapoi la Dinamo, care \xc3\xael pierduse pe Florin Matache, transferat la U Cluj, \xc8\x99i a devenit titular \xc3\xaen poarta alb-ro\xc8\x99ilor dup\xc4\x83 accidentarea lui Emilian Dolha. La \xc3\xaenceputul sezonului 2010-2011, Cristian Munteanu a fost \xc3\xaendep\xc4\x83rtat de la Dinamo de noul antrenor, Ioan Andone, care a c\xc4\x83utat s\xc4\x83 \xc3\xaentinereasc\xc4\x83 echipa. Dup\xc4\x83 desp\xc4\x83r\xc8\x9birea de FC Dinamo, a semnat un contract cu trustul PRO TV/SPORT.RO, unde sus\xc8\x9bine dou\xc4\x83 emisiuni cu tem\xc4\x83 fotbalistic\xc4\x83 al\xc4\x83turi de Ioana Cosma \xc8\x99i Marius Chitan, Special \xc8\x99i Informa\xc8\x9bia.'